Noscant omnes quod nobilissimus miles domnus Ylius de Chavasiget, pro anima sua et Rotrudis uxoris ejus, filiorumque suorum Achardi, Artaldi et Wigonis, omniumque antecessorum, dedit Deo et huic loco æcclesiam quam vocant Novas Casas, et cimiterium cum presbiteratu, ac omnia quæ presbiter vel ædituus in ipsa æcclesia de eo tenebat, sive in decimis vel in offerendis: eo tenore ut omni anno in aniversario ejusdem Rotrudis, fratres loci in missis et in aliis officiis ejus plenam habeant memoriam, et refectionem habeant caritativam; de domibus vero quæ in cimiterio sunt vel inante fuerunt, præceptum est ut seniores loci plene censum habeant. Super hæc dedit mansum de Villeret et mansum de Villena, cum vercheria quæ debet duos sextarios avenæ, et duos panes et duos capones et unum denarium, et I. mussal de canavo, et duos servos Martinum et Marinum, et filium ejus et filiam, omnique progenie quæ de eis egressura est. Testes hujus rationis fuerunt Artaldus et Wigo fratres, Jocerannus Marcile, Atto Marcilie, Archimbaldus Blanc, Letbaldus Digonia, Bernardus de Chatgie, Hugo de Salcine, Hugo de Laval, Achardus Villon.